Kui kuulen midagi Setumaast või setu keelest, tulevad mulle esmalt silme ette uhked setu naiste ehted ja seejärel "folkrokkpunkloorne" ansambel ZETOD. Paralleel nende vahel polegi kuigi kohatu - nimelt on tegu bändiga, kes on võtnud oma muusika aluseks arhailised setu rahvalaulud, sidudes need tänapäevaste muusikastiilide ning -instrumentidega. Nõnda käib käsikäes uus ja vana, mille omavahelise sünteesi tulemusena sünnib kaasakiskuv, omanäoline,  nüansirikas ja kvaliteetne muusika. Kes soovib oma silmaga järele vaadata, kuidas setu noorte pauer laval möllab, saab seda teha 28. mail Eesti Pärimusmuusika Keskuse Aidas Viljandis, kus ansambel Zetod esitleb oma uut plaati "Lätsi tarrõ tagasi". Sellesama plaadi võtangi täna kuulata ja arvustada.